
תקנות הגנת הצרכן (אחריות ומתן שירות לטובין), התשס"ג-2003

היו"ר אמנון כהן: 


אני פותח את הדיון, תקנות הגנת הצרכן (אחריות ומתן שירות לטובין), התשס"ג-2003. בדיון הקודם נתנו לכולם לדבר ולכן רוב הדיון היה דיבורים. הדיון היום יהיה ברובו מעשים.  אנחנו בפרק ב' - חיובים לאחר מכירה. פסקה א' בסעיף 2 אושרה. כעת נקרא את פסקה ב'. 

אורית שרפי-איטח:


"(ב). תיקן יצרן את הקלקול או ביצע החלפה, ימסור לצרכן אישור בכתב אשר יפרט את מהות התיקון, ולגבי החלפת חלקים מהטובין – את מהות ההחלפה. 


(ג). על אף האמור בתקנת משנה (א), הוכיח היצרן כי מקור הקלקול בנזק מכוון שגרם הצרכן, יהא פטור מחיוביו לפי תקנה זו."

היו"ר אמנון כהן: 


הערות בבקשה. 

אמיר הורנשטיין:


רצינו להוסיף שיהיה אישור על פי דרישת הלקוח. אנחנו מבצעים מעל 3,000 תיקונים ביום. זה יהיה מסורבל להוציא לכל אחד מכתב המפרט את מהות התיקון. 

היו"ר אמנון כהן: 


תיערך לכך כראוי וזהו. העליתם את זה גם בדיון הקודם. אתם תיתנו ללקוח את השירות הטוב ביותר, כולל המכתב הזה. 

אתי בנדלר:


אין שום מניעה שזה יופיע בקבלה. פה יש לכם אופציה נוספת. 

ראובן קמחי:


אני צריך למצוא מנגנון - - - 

תמר פינקוס:


יש לך 180 יום ליצור את המנגנון הזה. 

היו"ר אמנון כהן:
זה גילוי נאות. תיתן ללקוח שירות הטוב ביותר כולל המכתב.

אברהם בירנבאום


אני רוצה להעיר שההגדרה של תעודת אחריות לא אושרה בפעם הקודמת.

לאה ורון:


אף אחד לא אמר שהיא אושרה, לא הגדרת אחריות ולא הגדרת טובין.


סעיף ההגדרות עדיין לא אושר, זה נמסר בתחילת הישיבה. 

אריה שניצר:


בסעיף אחרי המילה "שנגרם בזדון" - - -

תמר פינקוס


אין יותר נגרם בזדון.

אריה שניצר:


במכוון יש. אני מציע להוסיף מכוון או רשלנות -

אורית שרפי-איטח:


זה מוזכר בתקנה 8. 

היו"ר אמנון כהן: 


סעיפים ב' ו-ג' אושרו. 

אורית שרפי-איטח:


מקריאה את סעיף 3 (א), (ב), (ג).

היו"ר אמנון כהן: 


הערות לסעיף 3. 

דוד טל:

אני יודע שלגבי מכוניות, יש חובה על היצרן לשמור על חלפים לפחות 7 שנים. 

תמר פינקוס:


 זה כתוב בטור ב'. 

עינת ברכה:


רכב זה מוצר יקר. פה אנחנו מדברים על מוצרים זולים. כיום אין חובה של חלפים. התקנה הזאת לא ישימה. אין היום מלאי של חלקי חילוף למוצרים שעולים 150 שקלים. 

יורם הרן:


יש היום את הנושא של המיטות המתכווננות.

תמר פינקוס:


זה כתוב בהגדרה. 

היו"ר אמנון כהן: 

סעיף 3 (א), (ב) ו-(ג) אושר. 

אורית שרפי:


מקריאה את סעיף 4. 

היו"ר אמנון כהן: 


הערות לסעיף 4. 

אמיר הורנשטיין:


לגבי סעיף 4(ג). צריך להוסיף: "בתנאי שהמוצר ארוז וסגור באריזתו המקורית". 

תמר פינקוס:


יש את זה בתקנה 5. 

אמיר הורנשטיין:


בנוסף, שנתיים זה המון זמן. זה פשוט לא הגיוני. צריך להגביל את זה לתקופה של 3 או 4 חודשים. 

היו"ר אמנון כהן: 


למה שנתיים?

תמר פינקוס:


כי קורה לפעמים שהורים קונים עבור ילדיהם מוצר שעכשיו הוא במבצע. הם מחכים שהילד יתחתן או יעבור דירה. עד שנתיים הם יכולים להחזיק את זה עבור מישהו. ואם אז זה עדיין ארוז ועדיין לא היה בשימוש ועונה על התנאים של היצרן, תקופת האחריות תתחיל אחרי שנתיים. 

היו"ר אמנון כהן: 


למה לא 3 שנים או 4?

תמר פינקוס:


חשבנו ששנתיים זה מועד ראוי. 3 שנים זה יותר מידי. 

היו"ר אמנון כהן: 


שנה זה לא מספיק?

דוד טל:

אנחנו חייבים להיות מאוזנים ומידתיים. אני חושב ששנתיים זה הרבה מידי זמן. הגם שאני בעד החוק ובעד הצרכן, אני חושב שזה לא מידתי. שנה זה דיי והותר. 

אתי בנדלר:

אני מציעה עד תום שנה אלא אם כן הוסכם אחרת על ידי הצדדים. 

היו"ר אמנון כהן:
סעיף 4 אושר עם התיקון, במקום שנתיים יהיה שנה. 

אתי בנדלר:

אלא אם כן הוסכם על הצדדים תקופה ארוכה יותר. 

ראובן קמחי:


צריך שיהיה ארוז ובאריזתו המקורית.

אורית שרפי-איטח:


אנחנו נותנים לכם כאן הגדרה יותר רחבה. אתם יכולים לקבוע את התנאים בהם יישמר המוצר. 

היו"ר אמנון כהן:
סעיף 4 אושר עם התוספת. 

אורית שרפי-איטח:


מקריאה את סעיף 5 (א) ו-(ב). 

היו"ר אמנון כהן: 


סעיף 5 אושר. 

אורית שרפי-איטח:


מקריאה את סעיף 6. 

היו"ר אמנון כהן: 


הערות לסעיף 6. 

מתן מרידור:


אני מייצג את רשתות השיווק וגם את חברת פלאפון. לגבי סעיף 6(ב) – החלפת חלפים בחלפים חדשים בלבד. אם מישהו קנה והחזיר אחרי חודש מכשיר טלפון כי הוא לא מצא חן בעיניו, ומכריחים את החברות לתת מכשיר חדש, זה יקפיץ את מחירי הפלאפונים. 

אורית שרפי-איטח:


צמצמנו את תקופת האחריות לשנה אחת בלבד. לצרכן יש ציפייה שבשנה הזאת המוצר לא יתקלקל - - - 

אתי בנדלר:


התקלקל מנוע של מקרר חדש, אז לא יתנו לו מנוע חדש?

אילן ליבוביץ:


במקרים של פריטים יותר קטנים זה עשוי לייקר את מחיר המוצר. מקרר זה לא כמו טלפון או רדיו. 

תמר פינקוס:


כשהתקנות יתחילו לעבור נראה איפה נקודות התורפה. אם תתעורר בעיה ספציפית במקום מסוים ונחשוב שצריך לחזור לוועדה ולהגיד: "את זה צריך להחריג", הרי שנעשה זאת. אנחנו הרי רוצים שהתקנות יהיו לטובת הצרכן. 

היו"ר אמנון כהן:
אני צריך לאשר היום את התקנות. אני לא יכול להטיל גזירה שקשה לעמוד בה או שתייקר בסופו של הדבר את המחירים. אנחנו רוצים לתת לצרכן את הכי טוב אבל גם למזער את הנזק ליצרנים וליבואנים. כרגע אני מבקש משהו יצירתי יותר בסעיף ב'.  

תמר פינקוס:

כשאדם קונה מוצר אז לפחות בשנה של האחריות הוא מצפה לקבל חלק חדש גם אם הוא עלה 300 שקלים. 

דוד טל:

אני חושב שהמילה "בהם" שבסעיף ב' היא מיותרת. 

דליה אלנבוגן:


אני רוצה להבהיר שהמוצר הסלולארי שונה. תקופת הייצור היא בממוצע פחות משנה. כיום אני לא אוכל למכור מכשיר אם הפסיקו לייצר אותו לפני שנתיים, כי אין חלפים. היצרן מודיע לי שהוא מפסיק לייצר. לאחר חצי שנה אין לו יותר חלפים. יש לי במלאי מכשירים שאני לא יכולה למכור.

היו"ר אמנון כהן:

קניתי מכשיר ואחרי 3 חודשים הוא התקלקל הבאתי אותו לתיקון. 

דליה אלנבוגן:


אני יכולה לתקן באמצעות חלפים שאינם חדשים. זה לא שאין לי חלפים כדי לתקן אלא אני לא חייבת לעשות שימוש בחלפים שאינם יותר. 

תמר פינקוס:

דרישות היצרן הם שיינתנו חלקים מקוריים וחדשים כי אחרת זה מעלה את רמת הקרינה. 

היו"ר אמנון כהן: 

מקוריים אני מסכים אבל למה דווקא חדשים?

תמר פינקוס:

אם אני קונה טלפון אני מצפה שלפחות בשנה  הראשונה, כשהוא מתקלקל, לא באשמתי, שיתנו לי חלק מקורי וחדש ולא משומש ממישהו אחר. 

יצחק קמחי:


הוועדה הזאת, שנלחמה כל כך קשה כדי להעביר את התקנות הנוגעות לקרינה ממכשירים סלולאריים, אין מקום שהיא תיתן יד כעת לבוא ולשנות. 

נועה גבע:


בשנתיים האחרונות עבדנו על נוהל שבין היתר מסדיר את התיקונים והאחריות למכשירים סלולאריים. אפשר להחליף בחלפים שאינם חדשים ובלבד שיעמדו בדרישות. הנושא הזה נדון פה במשך שנתיים.  אנחנו מבקשים שבהקשר למכשירים סלולאריים - - - 

היו"ר אמנון כהן: 


אנחנו לא מחריגים. 

אתי בנדלר:

בישיבה הקודמת אמרתם שאתם מסכימים.

נועה גבע:

לדעתנו חשוב להחריג את זה. 

רוני נויבאור:

אני ממשרד המשפטים. אנחנו חושבים שאין מקום להחריג. אם משרד התקשורת היה מעוניין שיחריגו היה צריך להעלות טענות קודם. בשלב הזה אנחנו לא חושבים שצריך להחריג.  

היו"ר אמנון כהן:

אנחנו מאשרים את סעיף 6 כפי שהוא. 

אורית שרפי-איטח:


מקריאה את סעיף 7. 

ראובן קמחי:

היום אני מעביר מקרר שעלותו 35,000 שקל וצריך מנוף. מנוף מחייב שני שוטרים והמנוף עולה 2,500 שקלים. 

היו"ר אמנון כהן: 

כמה אתה מרוויח מ-35,000 שקל?

ראובן קמחי:


היום הלקוח נושא בעלות - - -  

היו"ר אמנון כהן:
בתקווה שאתה מספק לו מוצר ראוי וטוב. הוא שילם עבור הובלה, מנוף ועבור השוטרים. ואחרי חודש המקרר לא עובד. הוא שילם לך את כל המחיר והמקרר נמצא בתקופת האחריות. אומר הטכנאי שאי אפשר לבצע את התיקון בבית הלקוח. למה הוא צריך לשאת בהוצאות? 

ראובן קמחי:


הוא נושא בעלויות ההובלה. 

היו"ר אמנון כהן: 


אתה תדאג שהסחורה תהיה טובה. אם היא לא טובה, הכל עליך. 

ראובן קמחי:


יש היום בתים שבנויים כך - - - 

היו"ר אמנון כהן: 


זה לא מעניין. 

ראובן קמחי:


ההובלה זה בסדר, אבל לא עלויות נוספות. לפעמים יש עלויות נוספות, אפילו הורדת משקופים.

תמר פינקוס:


אבל הוא כבר שילם את כל ההוצאות האלה. 

היו"ר אמנון כהן: 


הבאת מסין קונטיינר של מקררים בגרושים ואז התברר לך שכולם פגומים. מה תעשה?

ראובן קמחי:


אני לא בניתי את הבית בצורה כזאת שאי אפשר להכניס את המקרר. 

דוד טל:


ההגינות מחייבת. קניתי ממך מקרר או כל מוצר אחר ולקחתי בחשבון את כל העלויות הנלוות. אם הוא לא תקין זאת הבעיה שלך. אתה גורם לכך שאני צריך להוציא אותו חזרה. ההוצאה לא צריכה להיות מוטלת עלי. אני חושב שזה הגיוני מאוד. 

אברהם בירנבאום:

אני מתייחס לתוספת השניה בעמוד האחרון. הטלוויזיה הנפוצה ביותר היא טלוויזיה של 21 אינטש. איך זקן או זקנה יכולים להוביל את זה למעבדה? מדוע לא כוללים את זה? מדוע לא כולל רדיאטורים? מדוע לא כוללים קונווקטורים? אלה דברים כבדים.  

היו"ר אמנון כהן: 


זה סביר. 

אברהם בירנבאום:

כתוב: "יעביר היצרן את הטובין למעבדה ללא תמורה". לא כתוב שישיב אותם לביתו של הצרכן. 

אתי בנדלר:


הערה נכונה מאוד. 

יורם הרן:


לגבי 7(ב). פה תהיה פרשנות מפה עד לתל-אביב. אותי צריך להיות יותר ספציפיים. 

תמר פינקוס:


אנחנו בכוונה לא מצמצמים את זה ומשאירים את זה רחב. 

היו"ר אמנון כהן:
אישרנו את סעיף 7 עם שני תיקונים. 

אורית שרפי-איטח:

מקריאה את סעיף 8. 

אריה שניצר:


הייתי מציע להוסיף "תיקון או החלפה". לפעמים הנזק הוא כזה חמור שלא כדאי לתקן. 

עינת ברכה:


וגם בעניין של רשלנות. 

אתי בנדלר:

אני רוצה להבין את העניין הרשלנות. הרי אנחנו יודעים שכמעט בכל קלקול שיקרה למוצר, יטען נותן השירות שהקלקול נגרם בשל רשלנות הצרכן. 

תמר פינקוס:


הנטל הוא על היצרן. 

אתי בנדלר:


אני צריכה קודם כל שיתקנו לי. 

תמר פינקוס:


זה מה שכתוב פה. קודם כל מתקנים. אם הוא רוצה לטעון לרשלנות, הנטל הוא עליו להוכיח שהיתה רשלנות. לא הצרכן צריך להוכיח שלא היתה רשלנות. 

עינת ברכה:

צריך לכתוב שאם הצרכן אחראי לנזק הוא זה שצריך לשאת בכל הוצאות, כולל ההובלה. יכול להיות מצב שאי אפשר לתקן. 

היו"ר אמנון כהן: 

אם האזרח אחראי לקלקול אז הוא ישא בהוצאות, זה הגיוני.  

תמר פינקוס:

היצרן צריך קודם לתקן. הוא יצטרך להוכיח שהיתה רשלנות. אם הוא רוצה שישלמו לו, נטל ההוכחה הוא על היצרן.  

מיכל פרג:


אם נוצר סדר בפלסטיק זה רשלנות של הצרכן. 

תמר פינקוס:


אנחנו לא מדברים רק על מכשירים סלולאריים. ואם היה סדק שלא ראיתי לפני שקניתי? היצרן צריך להוכיח שפס הייצור היה כזה שהקומקום היה שלם.  

עדי קאהן:


אני חושבת שיש מקום להסתכל על הנושא של הפלאפונים. פלאפון הוא מקרה חריג במקרה הזה. 

תמר פינקוס:


וגם מצלמה ושעון. 

אילן ליבוביץ:

 יש בעיה בכל הסעיף הזה. השאלה היא מתי אני דורש את התשלום? באת אלי, תיקנתי את המכשיר. באת לקחת את המכשיר ואני דורש שתשלם לי כי זאת היתה רשלנות שלך. אני לא נותן לך את המוצר עד שתשלם לי. עכשיו לך לבית המשפט תתבע אותי כדי שאני אחזיר לך את המוצר כי אני טוען שזאת רשלנות. 

אורית שרפי-איטח:


אנחנו מוכנים לתקן ולשלול מהיצרן את זכות העיכבון על הטובין. היצרן לא יכול לתפוס את המוצר ולומר: "אני לא מחזיר לך אם אתה לא נותן לי את הכסף". 

היו"ר אמנון כהן:

זה בתוך תקופת האחריות, נכון? אז היצרן מחזיק את המוצר אצלו ואומר שהוא לא נותן לי את המוצר עד שאני אשלם כי הנזק נגרם ברשלנות. 

אתי בנדלר:


הוא מעכב את המוצר אצלו. אורית ממשרד התמ"ת אומרת שהיא מוכנה להוסיף שליצרן לא תהיה זכות עיכבון על המוצר. 

היו"ר אמנון כהן: 


קלקלתי את המוצר שלא בכוונה תחילה. הבאתי את המוצר למעבדה. הטכנאי רואה שנשפך משהו פנימה. אז בשלב הזה הוא צריך להתקשר לצרכן ולומר לו שראה שנכנסו מים והאם הוא מעוניין בתיקון בתשלום. 

אורית שרפי-איטח:

אז בכל תיקון יגידו את זה. 

היו"ר אמנון כהן: 


משרד המשפטים, אני רוצה להגן על הצרכן אבל לא להטיל יותר מידי על היצרנים. 

רוני נויבאור:

לגבי העיכבון בטובין, זה פחות קריטי כי בשורה התחתונה הטובין היו צריכים להיות מתוקנים בביתו של הצרכן ובביתו של הצרכן ממילא לא עמדה ליצרן זכות העיכבון. לגבי טובין שיכולים להיות מתוקנים בביתו של הצרכן, אנחנו לא בטוחים שהקבלן צריך ליהנות מהעובדה שהמוצר הגיע למעבדה כי הוא לא הצליח לתקן בבית. 

אתי בנדלר:


מדברייך עולה שאת לא רוצה שתהיה לו זכות עיכבון. 

רוני נויבאור:


לא לגבי כולם. לגבי הטובין שיכולים להיות מתוקנים בבית הצרכן, לגבי אותם טובין אנחנו יכולים לקבל שלא תהיה זכות עיכבון כי האופציה שזה ילך למעבדת השירות היא מכורח המציאות. אלה דברים כבדים שבדרך כלל גם יותר חיוניים לצרכן. 

אתי בנדלר:


צריך לכתוב בסעיף 8: "לפני ביצוע התיקון". 

בתקנה 8 ברישא: "רשאי יצרן לדרוש תשלום בעד תיקון שביצע בטובין לפי דרישת הצרכן, או בעד הובלתו, אם הוא הוכיח לפני ביצוע התיקון שהקלקול בהם - - - "

עינת ברכה:


צריך לכתוב "תיקון או החלפה". לפעמים אתה לא יכול לתקן. 

אתי בנדלר:


"לפני ביצוע תיקון או בעד החלפת הטובין, לפי העניין". 

אורית שרפי-איטח:


אנחנו חוששים שהיצרן תמיד יטען שיש רשלנות. 

אתי בנדלר:


הוא יאמר זאת אם כך ואם כך. 

דנה אלנבוגן:


אני מבקשת להוסיף שבמקרים המפורטים בסעיף 8 לא תחול החובה כמפורט בסעיף 6(ב). 

אתי בנדלר:


מצוין. תמיד היצרן יטען שמדובר ברשלנות ואז הוא יהיה פטור מהחלפה בחלפים מקוריים, ואפשר לגנוז את התקנות האלה. 

היו"ר אמנון כהן: 


הערתך חשובה אבל היא לא מתקבלת.  סעיף 9. 

אורית שרפי:


מקריאה את סעיף 9. 

אריה אינדיצקי:

בנושא של סעיף 9(א) אני מבקש להוציא את המצלמות מסעיף זה. 

היו"ר אמנון כהן: 

אנחנו לא מחריגים אף אחד. 

אריה אינדיצקי:


צריך להחריג את המצלמות. מצלמה זה מכשיר קטן שלא נמכר במיליון יחידות בשנה כמו המכשירים הסלולאריים. זה צריך להיות גם כלכלי כדי שהמחיר לצרכן לא יעלה. אם לא יבצעו החרגה, זה אומר שרק חברות גדולות יוכלו לעשות תחנות. רק חברות גדולות תוכלו לתפקד בשוק. זה לא פשוט להסמיך חנויות כתחנת שירות. 


לא תתאפשר תחרות אמיתית בשוק להרבה מאוד יצרנים. אני טוען שלגבי מצלמות זה יגרום לייקור משמעותי לצרכן ולחוסר תחרות, לכן אני מציע להחריג את המצלמות. 

לאה ורון:


לא הצלחנו להבין למה, אם בית העסק עצמו יכול לשמש כתחנת שירות?

אריה אינדיצקי:


אם אתם אומרים שהחנויות יהיו תחנות איסוף, אז יצטרכו לתת יותר זמן. אם אתם לא מחריגים פה את זה, אז לחילופין שזמן התיקון יהיה 10 ימים. 

תמר פינקוס:


אומרים לצרכן שיש לו אפשרות: אם הוא רוצה תיקון מהיר, שיגיע למעבדה שנמצאת במקום איקס. אם זה לא נוח לך להגיע, שיביא את המוצר לחנות ממנה קנה, אבל שיידע שהתיקון ייקח שבועיים". 

אריה אינדיצקי:


אבל חברה בסדר גודל מסוים לא יכולה להקים שלושה סניפים נוספים. 

אילן ליבוביץ:

האם זה 4 תחנות שירות - - - 

אורית שרפי-איטח:


4 תחנות שירות מחייבים את היצרן. אחרי זה כל נקודת מכירה היא גם תחנה. 

אילן ליבוביץ:


אני יצרן של שעונים ויש לי מעבדה בתל אביב בלבד. האם אני צריך לפתוח גם בחיפה, ירושלים ובאר שבע?

תמר פינקוס:


אדוני יסתכל בהגדרה. תחנת שירות זה מקום איסוף של טובין. זה לא מעבדה. אנחנו לא מחייבים במעבדות ב-4 מקומות. 

אילן ליבוביץ:


אז למה גם א' וגם ב'?

תמר פינקוס:


אנחנו לא קבענו מספר מעבדות. אמרנו שבכל עיר צריכה להיות תחנת שירות. למה אני צריכה גם את ב'? כי אם לא נוח לצרכן, כי הוא רחוק, כי אין לו אפשרות להגיע לתחנת שירות, הוא יכול להביא את זה לחנות שבה הוא קנה. 

אילן ליבוביץ:


יש בתל אביב 10 חנויות שמוכרות את המוצרים שלי. האם אני צריך גם תחנת שירות בתל אביב? על פי זה – כן. למה?

אורית רישפי-איטח:


נחשוב על אילתי שקנה משהו במטולה ויש מעבדה רק בתל אביב. אז הוא ילך  לתחנת איסוף בבאר-שבע. 

אילן ליבוביץ:


אתם חייבים למצוא מנגנון שמקזז את זה. 

זאב פרידמן:


ברגע שיש תחנת שירות אחרת בתוך מרחק של 15 קילומטר, אז למה הוא צריך משהו אחר? ממילא אם הסמכת נקודה אחת, בכל הפריפריה של 15 קילומטר אין לך בעיה. אתה פטור מלהחזיק את החנויות או כל דבר אחר. אדם לא צריך יותר מאשר אחת. רק אומרים שהפיזור המינימאלי של נקודות האיסוף יהיה בערי המחוז שמפורטים בא'. זאת אומרת, שלא ייווצר מצב שבו יש חנות אחת בבאר שבע - - - 

אילן ליבוביץ:


זה לא מה שכתוב. 

יצחק קמחי:


אין לנו שום בעיה שאחת מהחנויות המוכרות תוסמך על ידי  היבואן והיצרן כתחנת השירות שלו באזור. זה לא צריך להיות כפול. הוא יכול ולהסמיך את מי שהוא רוצה. חנות שמוכנה להיות תחנת איסוף שלו – שתהיה. 

אתי בנדלר:


אם אני יודעת שבמטולה יש נקודת איסוף, אני לא יכולה לבוא לחנות שבה רכשתי. אני חייבת ללכת לנקודת האיסוף, כי בחנות שבה קניתי יאמרו לי שבטווח של 15 קילומטר יש נקודת איסוף. 

תמר פינקוס:


אנחנו לא יכולים להגיד שבתל אביב עושים ככה ובאילת אנחנו עושים ככה. לכן עשינו תנאי ואמרנו 4 תחנות או בטווח של 15 קילומטר. לכן אנחנו צריכים את שני הסעיפים. 

אברהם בירנבאום:

אני רוצה להצביע על המצב כיום. ישנן חנויות שמהוות היום תחנות שירות להרבה יצרנים קטנים. למשל, בכיכר מנורה יש "שירות כל" שמספק שירות ל- 20-30 יצרנים. 

אריק אינדיצקי:


התקנה דורשת 4 תחנות שירות. 

אתי בנדלר:


לא, 4 תחנות איסוף. בתקנה 1 יש הגדרה של תחנת שירות וכתוב: "מקום האיסוף". 

אריה אינדיצקי:


הבנתי. זה, למעשה, הנצחת החברות הגדולות. אני אסביר: יש פה 3 אפשרויות. אם התחנות קיימות כפי שהן, אז אני צריך להגיד שחנות מסוימת הופכת להיות תחנת איסוף. אבל זה לא מעשי בגלל שחנויות אחרות יבואו ויגידו מדוע הן לא תחנות איסוף. 

יצחק קמחי:


תסמיך גם אותן. 

אריה אינדיצקי:


אבל אז, אותן חנויות הופכות להיות דה פקטו מה שכתוב ב-9(ב). באופן מעשי זה אומר שכל החנויות שאני מוכר להן, הופכות להיות תחנות שירות. באופן מעשי ישנן שתי אפשרויות: להגיד שזמן השירות יהיה 10 ימים ולא 7 ימים, כי אתה צריך לאסוף מכל החנויות. האופציה השנייה: להגיד שכל המוצרים שמופיעים בתקנה הזאת מתחלקים לשניים. אני לא מדבר על החרגה. יהיו מוצרים שיידרשו גם תחנות שירות במובן הזה של 4 תחנות שירות. ההבדל במהותו זה נקודת בוחן בשני אלמנטים: גודל המוצר. גם זקן יכול להרים 250 גרם. דבר שני, צריך לחשוב על הכלכלה. יש הבדל בין מוצר המוני כמו פלאפונים לבין מצלמות. 

היו"ר אמנון כהן:
סעיף 9 אושר. סעיף 10. 

אורית שרפי:

מקריאה את סעיף 10. 

אריק אינדיצקי:


לאור כל מה שאמרתי קודם, אני מבקש שבסעיף 10(א) זה יהיה 10 ימים ולא 7 ימים. כדי שאם החנויות יהפכו להיות תחנות שירות, יהיה לי מספיק זמן לאסוף. 

דוד טל:


אפשר לקבל 10 ימים כי אני לא מכיר יצרן או מוכר שירצה דווקא להאריך את השירות. 

היו"ר אמנון כהן: 


אנחנו נבוא לקראתך, שינינו ל-10 ימים. שכרך יצא. 


יש הערות לסעיף 10? סעיף 11 בבקשה. 

אורית שרפי:

מקריאה את סעיף 11 (א), (ב) ו-(ג).  

אילן ליבוביץ:


אני קובע עם טכנאי ב-08:00 והוא מגיע אחר הצהריים. 

תמר פינקוס:


כתוב שאתה קובע שעה והוא יכול לאחר רק שעתיים. 

יורם הרן:

מה הסנקציה כלפי אותו טכנאי שלא יגיע? מה שהיה הוא שיהיה. 

תמר פינקוס:


הוא חייב לצלצל ולהודיע שהוא לא מגיע. 

היו"ר אמנון כהן:

הוא לא צלצל והגיע אחרי 8 שעות. 

תמר פינקוס:


זה סעיף 18 או 17 בחוק הגנת הצרכן. העונש הוא 150,000 שקלים. 

היו"ר אמנון כהן: 


מישהו שילם עד היום?

תמר פינקוס:


עוד לא קבעו את התקנות. תתקן אותם והוא ישלם. אדוני, אני לא רוצה להטעות את הוועדה. המטרה של התקנות האלה, קודם כל לתת כלים לצרכן לאכוף את זכויותיו בתביעה אזרחית. 

דוד טל:


ואת סבורה שבגלל שעתיים איחור אני אגיש תביעה לבית המשפט? לשלם אגרה? זה שום שינוי לעומת המצב הקיים. 

עינת ברכה:


גם הצרכן יצטרך להתאים עצמו לשעות סבירות. 

היו"ר אמנון כהן: 

סעיף 11 אושר.

אורית שרפי-איטח:


מקריאה את סעיף 12. 

אברהם בירנבאום:


הבעיה היא ההגדרה שבסעיף 1. סעיף 12 אומר נכון שתמיד היצרן הוא זה שנותן את תעודת האחריות. בסעיף ההגדרות כתוב "תעודת אחריות – מסמך המפרט את חיובי העוסק", במקום שיהיה כתוב "מסמך המפרט את חיובי היצרן". 

אורית שרפי-איטח:


לפי הגדרה של המונח "עוסק" בחוק הגנת הצרכן זה כולל גם את העוסק שמכר וגם את היצרן.  בתקנות האלה יש אבחנה. לעניין הזה, תעודת אחריות כוללת גם את חיובי העוסק. למשל, למסור לו את תעודת האחריות, לציין את הפרטים של העוסק על תעודת האחריות. יש חיובים גם של העוסק שמכר ולא רק של היצרן. לכן צריך להיות גם היצרן וגם העוסק. 

יצחק קמחי:

העוסק כולל את שניהם. 

אורית שרפי-איטח:


אין אבחנה בין עוסק ליצרן, יש אבחנה בין יצרן לעוסק שמכר את הטובין. זאת אומרת בין מוכר או יצרן. 

אברהם בירנבאום:


תעודת האחריות היא של היצרן. לכן התוצאה תהיה  שעורך דין מתוחכם יגיד שזה לא חיוב של היצרן אלא חיוב של העוסק. ההגדרה היא שהעוסק צריך לכתוב את תעודת האחריות. בהגדרה יש סתירה. 

אתי בנדלר:


לדעתי צריך להיות: "עוסק ימסור לצרכן, יחד עם הטובין הנמכרים לו, תעודת אחריות מאת היצרן". 

אברהם בירנבאום:


נכון מאוד. 

אורית שרפי-איטח:


מקריאה את סעיף 13. 

אתי בנדלר:


אז כל מה שצריך זה לבטל את תקנה 12 ולהוסיף תקנת משנה (ג) לתקנה 13 כדי להבהיר שתעודת האחריות תהיה בשפה העברית, ולפי דרישת הצרכן אז גם בשפה הערבית. 

אברהם בירנבאום:


שתעודת האחריות היא של היצרן. 

אתי בנדלר:


אני מסכימה שיש כאן איזו אי בהירות. "תעודת האחריות תהיה בשפה העברית, ואם דרש - - - " אני פשוט מוחקת ולא צריכה את הרישה של 12. 

היו"ר אמנון כהן: 


הוא אומר שיש בעיה בהגדרה. 

ראובן קמחי:


לפעמים רק אחרי שמתקינים את המוצר בביתו של הצרכן מוסרים תעודת אחריות וזאת לפי תנאי היצרן. לעיין זה דבר אחד ולמסור זה דבר אחר. הוא ימסור במעמד ההתקנה. 

תמר פינקוס:

אז הוא ייתן בהתקנה. לפני המכירה אתה צריך לתת לו לעיין, ואחר כך בזמן המכירה. אני לא מבינה מה הבעיה. 

זאב פרידמן:


היצרן חייב לצרף תעודת אחריות למוצר שהוא משווק. העוסק חייב לבצע את המסירה. 

אתי בנדלר:

סעיף 12 יישאר כפי שהוא אבל בהגדרת תעודת אחריות במקום "מסמך המפרט את חיובי העוסק כלפי הצרכן" זה יהיה "מסמך המפרט את חיובי היצרן ואת חיובי העוסק שמכר את הטובין לצרכן כלפי הצרכן". ואז נבקש מהוועדה לאשר את תקנה 12 כאשר היא תתכנס שוב. סעיפים 12 ו-13 יישארו "as is". 

ראובן קמחי:


אנחנו פוגשים מספרה שקונה מכונת כביסה ומייבש. 

אתי בנדלר:


זה לא חל כי הוא לא בהגדרה של צרכן לפי חוק הגנת הצרכן. זה לא חל על המספרה. 


אדוני היושב ראש, סוכם להחזיר את תקנה 12 לנוסח שהיה ללא תיקון לתקנה 13. אבל בהגדרה "תעודת אחריות" יהיה: "מסמך המפרט את חיובי היצרן ואת חיובי העוסק שמכר את הטובין ליצרן". 


אני מבקשת לאשר את 12 ו-13 בנוסח שהוצע לוועדה וכן לאשר את הנוסח של ההגדרה של "תעודת אחריות" שבתקנה 1 בתיקונים שהצגתי. זאת הצעתי לוועדה. 

היו"ר אמנון כהן: 


אישרנו. אישרנו גם את סעיף ההגדרות. 

דנה אלנבוגן:


אני מבקשת להוסיף סייפה ל-13(א): "אלא אם מתן השירות אינו מותנה בהצגת תעודת אחריות". אני לא צריכה שהלקוח יראה לי תעודת אחריות. הכל רשום אצלי במערכת. השירות לא מותנה בתעודת האחריות. 

היו"ר אמנון כהן: 


אולי זה כך אצלך, אבל במקררים זה לא תופס. 

אתי בנדלר:


ואם מחר זה כן יהיה מותנה? ואם אני רוצה שיהיה בידי מסמך?

אילן ליבוביץ:


אני רוצה לדעת מה הזכויות שלי. 

היו"ר אמנון כהן: 


אני לא דן בפלאפונים בלבד. אנחנו מאשרים כהצעת הנוסח של התקנות. 

אורית רשפי-איטח:


מקריאה את סעיף 14 (א), (ב) ו-(ג).

היו"ר אמנון כהן: 


סעיף 14 אושר. 

ראובן קמחי:


לא לכל מוצר יש מספר סידורי, לכן צריך לציין "במידה וקיים". 

אורית רשפי-איטח:


אפשר להוסיף.

היו"ר אמנון כהן:
סעיף 15 בבקשה.

אורית רשפי-איטח:


מקריאה את סעיף 15 (א), (ב) ו-(ג). 

היו"ר אמנון כהן: 


סעיף 15 אושר. 

אורית רשפי-איטח:


מקריאה את סעיף 16. 

מתן מרידור:


הערה לגבי "יערוך חוזה בכתב". לחלק מהחברות, גם הסלולאריות אבל לא רק, יש 2-3 מיליון לקוחות. זה אומר שצריך להחזיק האנגר של חוזים שכולם זהים. אני לא רוצה לגזול מזכויותיו של צרכן לדעת מה מגיע לו ועל מה הוא חתם. אני מבקש שזה יהיה בצורה של אמנה כך שאני לא אצטרך לשמור העתק בכתב של חתימתו של כל אחד. ברור שזה חל עלי. 


אני מציע שהיצרן ייתן אמנה. זה יחסוך לי להחזיק 4 מיליון חוזים. 

מאיה שגב:


אנחנו מסתכלים על שירות אחד מיני רבים. השירותים ניתנים על ידי שירות טלפוני ולכן אין סיבה שתהיה חוזה בכתב כאשר יש אמנת שירות. לכל שירות יש אמנה שהיא מפורסמת, רשמית, שיש בה התחייבות של החברה. ולכן אני לא רואה סיבה - - - 

היו"ר אמנון כהן: 


אבל אני לא יכול להחריג.

מאיה שגב:


מדובר כאן בהסכמה בין הצדדים. ההסכמה לא חייבת להיעשות בכתב כמו שירותים רבים שמעניקים יצרנים. לכן זה נטל בלתי סביר שאני אחתים בכתב.  תהיה אמנה, ההצטרפות היא רצונית בהודעה טלפונית פשוטה. זה גם לא שירות לתקופה קצובה. 

היו"ר אמנון כהן: 


קניתי מכשיר טלפון אמרת לי שיש תקופת אחריות. אני מסתכל ורואה שמגיע לי שירות גם אחרי זה. אני רוצה מסמך שיהיה אצלי ביד. 

אתי בנדלר:


אתם מוכנים להסתפק ב: "ימסור לצרכן מסמך בכתב". 

מאיה שגב:


כן. 

תמר פינקוס:


אם חברות הטלפון חושבות שהן נוהגות היום על פי החוק כשהן עושות עסקאות בטלפון ולא צריך לשלוח כלום, הן טועות משום שחוק הגנת הצרכן דורש היום, כאשר אני במכר מרחוק קונה נכס או שירות, להעביר לי במיידי בכתב את כל הדברים שדורש החוק, משום שאחרת לשירות אין תוקף. כאן לא מדובר על תעודת אחריות. אני עושה חוזה. אני קונה דירה אני רוצה חוזה. אני קונה ממך שירות, אני רוצה לדעת מה אתה מוכר בתמורה. 

היו"ר אמנון כהן: 


ואם הדברים הם דינאמיים וכל הזמן משתנים?

תמר פינקוס:


אז צריך כל הזמן חוזה מחדש. עושים את זה בהרבה עסקאות. אני קונה את השירות לשנה או שנתיים. אני קונה שירותי בריאות, שירותי תיקון. 

ראובן קמחי:


ברגע שהוא שילם נערך חוזה. היום אנחנו שולחים הצעה והוא הולך לדואר ומשלם. 

אורית רשפי-איטח:


ממילא הם צריכים למסור תעודות אחריות אז הם יצרפו גם את חוזה השירות. 

מתן מרידור:


מי יתחייב לי כשהוא קונה את הפלאפון שבעוד שנתיים הוא ייתן לי שירות כזה? הוא לא יודע להגיד לי את זה. 

מאיה שגב:


השירות הוא דינאמי.

היו"ר אמנון כהן: 


זאת בדיוק הבעיה. שהשירות הוא דינאמי ואתם מנצלים את טוב ליבו של הצרכן ומכניסים לו שירותים שהוא לא רוצה, גובים ממנו כסף על מה שהוא לא רוצה. 

תמר פינקוס:


לכן אנחנו רוצים שזה יהיה בכתב ולא בצורת אמנה. 

נדב מרידור:

המשמעות היא להחזיק ארכיבים שלמים של מסמכים זהים. 

היו"ר אמנון כהן: 

יש להם את היכולת. 

אמיר הורנשטיין:


אני רוצה להתייחס לסעיף 16(ב). שם מדובר על כך שהלקוח יכול להפסיק את השירות מתי שהוא רוצה. 

אתי בנדלר:


רק בתום תקופת האחריות. 

אמיר הורנשטיין:


עשיתי איתו חוזה ובמסגרת החוזה נתתי לו מכשיר חדש. עכשיו הוא יעזוב אותי אחרי שנתתי לו את המכשיר. 

אתי בנדלר:


מדובר במכשיר שאתה מוכר ושתקופת האחריות היא שנה. אתה אומר לו שאתה מוכן לתת לו אחריות לחמש שנים ב-300 שקלים לשנה במקום ב-400 שקלים לשנה ואומר לו שעד תום השנה הראשונה הוא יכול להפסיק את ההסכם. 

אמיר הורנשטיין:


חברות שמוכרות הרבה מוצרים נערכות משנה לשנה ועושות תקציבים על סמך חוזים ארוכי טווח. אם הלקוח קנה את המוצר היום וקנה אחריות מהיום לעוד שנה בתום השנה, ובסוף השנה הוא אומר שהוא מבטל, יש עם זה בעיה. חייבים להגביל את תקופת הביטול שניתנת לו לאיקס זמן מזמן הרכישה. לא יתכן שבסוף השנה אני מבטל את מה שאני חתמתי עליו בשנה שעברה. 

זאב פרידמן:


התשובה היא מאוד פשוטה. לא ניתן לחייב אדם, שעוד לא טעם את הטעם של השירות הזה, להיות כבול למשך 5 שנים נוספות. אם קניתי מוצר ורק אחרי שנה או יום לפני תום השירות מתברר לי שהשירות לא טוב ולא מתאים, אין שום סיבה שאני אהיה כבול אליו לעוד הרבה זמן. זה זכה, דרך אגב, גם בפסיקה של בית המשפט בעניין מעליות טל. 

היו"ר אמנון כהן:
אנחנו מאשרים את סעיף 16 כפי שהוא.

אורית רשפי-איטח:


מקריאה את סעיפים 17, 18, 19. 

אברהם בירנבאום:


לגבי סעיף 19. לדעתי זהו סעיף בלתי סביר לחלוטין. אני מתייחס בעיקר לתוספת השנייה. נניח שמר קמחי נכנס לחנות למוצרי חשמל לקנות טלוויזיה. מציע לו המוכר טלוויזיה טושיבה. הקונה אומר שהוא מעדיף טלוויזיה אחרת. חלפו 4-5 שנים. היצרן והיבואן פשטו את הרגל, ואתה רוצה לחייב את הסוחר הקטן לספק לו חלקי חילוף? מאיפה? זה בלתי סביר לחלוטין. מילא לשנה אחת, אבל ל-7 שנים?

יצחק קמחי:


בסעיף הזה ביקשנו להוסיף אפשרות לצאת ידי חובה אם אני מחייב את אותו יצרן או יבואן להתקשר עם מעבדת שירות בהסכם שאומר, שגם אם הוא נעלם, הוא ימשיך לתת שירות. 

היו"ר אמנון כהן: 


יבואן הביא מוצר, פיזר אותו בין החנויות ולאחר מספר שנים הפסיק לעבוד. אני כצרכן מכיר את בעל החנות. צריך לעשות הסדר שבמידה ואדם יוצא מהשוק, השירותים והתיקונים יעשו על ידי מאן דהוא.


צריך להגן על הצרכן אבל גם על הסוחר הקטן.  

יצחק קמחי:


אמרת נכון, לצרכן אין כתובת אחרת אלא המוכר ממנו הוא קנה. זה לא שמר בירנבאום צריך להוציא משהו מכיסו. הוא צריך לעזור לאותו צרכן מסכן למצוא את אותו חלק לצורך התיקון. זאת כבר חובת אספקת חלקים לאחר שנת האחריות. 

היו"ר אמנון כהן: 


אבל היבואן פשט את הרגל. 

יצחק קמחי:


היבואן פשט את הרגל, אבל היצרן עוד קיים. הוא ימצא את החלפים באינטרנט. ישנן חברות שעוסקות בחלפים, ישנם גם תחליפים לחלפים.


בשנת האחריות החובה קיימת בכל מקרה. 

אילן ליבוביץ:


אבל אתה מטיל עליו חובה - - - 

יצחק קמחי:


האפשרות היא כזאת: או להטיל את החובה על אותו אחד שמכר והרוויח על זה או להשאיר את הצרכן בלי כלום. יש הסתברות יותר גבוהה שלמוכר יש יותר קשרים עם מי שמתקן. זה רק לבוא ולהשיג את החלק. 

ראובן קמחי:

לנו כיבואנים אין בעיה עם הסעיף הזה. מאידך, זה מאלץ את הסוחרים לעשות שיעורי בית לפני שהם מתחברים עם אדם שהביא 4 מכולות ונעלם. זה בדיוק הרעיון שעומד מאחורי הסעיף. 

אברהם בירנבאום:


במוצרים שנמצאים ברשימה אני מרוויח 3.4%-5% מקסימום. איפה אני כסוחר קטן שלא יודע אינטרנט ושלא יודע אנגלית ולא יודע להפעיל מחשב, מאיפה אני אקח את זה? אתה מטיל עלי חובה שאני לא יכול לבצע גם אם אני רוצה. אתה מייצג את היצרנים הגדולים. 

מתן מרידור:


צריך להזכיר שמדובר בעבירה פלילית. אם מר בירנבאום לא מוצא את החלק, זאת עבירה פלילית. דבר שני, לא מפתיע אותי שהיבואנים בעד כי זה רק יחזק את המונופול שלהם. 

היו"ר אמנון כהן: 


צריך למצוא נוסחה שהסוחרים הקטנים לא יפלו. צודק היבואן שלא יתקשרו עם אנשים שבאים עם 4 מכולות אבל אפשר גם לקנות ממישהו בתום לב. 

אריה אינדיצקי:


דווקא בנושא הזה אני בעד התקנה כפי שהיא כתובה. 

אברהם בירנבאום:


כי אתה יבואן ואתה מוכר את המוצרים שאתה מייבא. 

אריה אינדיצקי:


כדי שנגיע למצב שמר בירנבאום מדבר עליו צריכים לקרות שני דברים: שגם היצרן בחו"ל יפשוט את הרגל וגם היבואן יפשוט את הרגל. זאת הסתברות די נמוכה שיקרו שני הדברים האלה. 

אברהם בירנבאום:


אם היצרן בחוץ לארץ פושט את הרגל, מאה אחוז שהיבואן יפסיק לעבוד. 

אתי בנדלר:


אני חושבת שיש ממש בטענות, לפחות ככל שמדובר בפשיטת רגל או במתן צו פירוק. העוסק שמכר את הטובין לא יכול להיות ערב לאיתנות הכלכלית של יצרן. אם מישהו נעלם, אז אני אולי מפקפקת אם הוא לא קנה מאיזה חאפר ואז הוא אחראי. אבל במקרה של פשיטת רגל או פירוק תאגיד, אין מה לעשות, יהיה הקונה נושה ככל יתר הנושים של פושט הרגל או נגד החברה שניתן נגדה צו פירוק. 


"בהעדר אפשרות לאתר את היצרן שנדרש לקיים את חיוביו" – רק במקרה כזה זה יחול. 

היו"ר אמנון כהן:
אנחנו מאשרים סעיפים 17, 18 ו-19. סעיף 20 בבקשה. 

תמר פינקוס:


מקריאה את סעיפים 20 (א) ו-(ב), 21, 22, 23. 

היו"ר אמנון כהן: 


בדיון הקודם ביקשתי להוסיף מוצרים נוספים בהגדרה של הטובין. 

אתי בנדלר:


צריך לחזור להגדרה של טובין. 

היו"ר אמנון כהן: 

סעיפים 21, 22, 23 אושרו. 

אורית שרפי-איטח:


מקריאה את סעיף 24.

היו"ר אמנון כהן: 

180 ימים מספיקים? 

אורית שרפי-איטח:

מקריאה את התוספת הראשונה. 

ראובן קמחי:

מיקרוגל עולה 400 שקל ואני צריך להחזיק חלפים 7 שנים. 

היו"ר אמנון כהן:
תוזיל את זה ל-399 שקלים, כדאי לך. 

אישרנו את התוספת הראשונה. 

ראובן קמחי:


אנחנו עובדים עם קבלנים שנותנים שירות. היום אנחנו מפילים עליהם תיק שדורש - - - 

היו"ר אמנון כהן: 


שאלתי קודם אם זה מספיק, איפה היית?

ראובן קמחי:


180 ימים לא מספיקים. 

היו"ר אמנון כהן: 


זה כבר אושר. 

תמר פינקוס:


מקריאה את התוספת השנייה. 

ראובן קמחי:

אני לא מסוגל להגיע מחיפה לרמת הגולן תוך 24 שעות כדי לספק כיריים. ברור לי שמקרר ומקפיא אנחנו נכבד. 

היו"ר אמנון כהן: 

כמה ימים אתה רוצה לכיריים?

ראובן קמחי:


שלושה ימים. 

היו"ר אמנון כהן: 


יומיים זה סביר? 

אברהם בירנבאום:


אני מציע שיהיה כתוב: "מקלטי טלוויזיה שגודלם עולה על 20 אינטש" כדי שמירב מקלטי הטלוויזיה של 21 אינטש ייכנסו. 

היו"ר אמנון כהן: 


קיבלנו. 

אברהם בירנבאום:


צריך להוסיף רדיאטורים וקונווקטורים. 

לאה ורון:


צריך להוסיף מוצרים שהם מחוברים מסוג טוחן אשפה, מרכך מים, כל המוצרים שמחוברים בדרך קבע שההפרדה שלהם מחייבת פעולה שלמה. 

אתי בנדלר:


מנהלת הוועדה הפנתה את תשומת ליבנו לכך לתקנה 7ב – מקום ביצוע התיקונים. תקנה 7(ב) דנה בטובין שצריכים לתקן אותם במעונו של הצרכן. כאן מדובר על טובין שמפאת גודלם, משקלם או נפחם לא ניתן להובילם. כאן מוצע להוסיף: "או טובין המחוברים למקרקעין בדרך קבע". 

עינת ברכה:

טלוויזיה 21 אינטש עולה בממוצע 600 שקלים. זה ממש לא סביר שטלוויזיה כזאת, שהיא בגודל סביר - - - 

היו"ר אמנון כהן: 

את זה כבר אישרנו. 

אברהם בירנבאום:


ב-7(ב) כתוב: "לא ניתן להוביל את הטובין". על ידי מי לא ניתן? היצרן יכול, בעל המשאית יכול, בעל הסמיטריילר יכול. צריך לכתוב: "הצרכן לא יכול להוביל את הטובין". 

אתי בנדלר:


מנסים לקבוע מבחן אובייקטיבי של הצרכן הסביר או הממוצע. 

נכתוב: "לא ניתן להובילם באופן סביר". 

היו"ר אמנון כהן:
אישרנו את התוספת השניה. אני מבקש לקרוא שוב את סעיף 7 עם כל התיקונים. 

אתי בנדלר:


"(א) טובין המפורטים בטור א' בתוספת השנייה, יתוקנו במעונו של הצרכן; נדרשה מעבדה לשם ביצוע התיקון, יעביר היצרן את הטובין למעבדה, ללא תמורה. 


(ב) טובין שאינם מפורטים בתוספת השנייה יובאו לתחנות השירות, לשם תיקונם; לא ניתן באופן סביר להוביל את הטובין לתחנות השירות מפאת גודלם, משקלם או נפחם, או מחמת שהם מחוברים למקרקעין בדרך קבע, יתקנם היצרן במעונו של הצרכן ואם נדרשה מעבדה לשם ביצוע התיקון, יעביר היצרן את הטובין למעבדה, ללא תמורה."

היו"ר אמנון כהן:
אנחנו חוזרים להגדרת טובין.

אתי בנדלר:

להזכיר לאדוני, בהקשר להגדרה הזאת התעוררו שתי שאלות: על איזה טובין יחולו התקנות האלה? מדובר כאן רק על מוצרי חשמל, אלקטרוניקה וגז חדשים לרבות מנגנונים מכאניים וחשמליים בריהוט. כאן נשאלה השאלה האם באמת רק באמת על סוג כזה של טובין מדובר או שמא מדובר על ריהוט, שעונים מכאניים וכדומה. 

הדבר השני הוא המחיר המינימאלי של אותם טובין. אלה שתי הבעיות שהוועדה צריכה להכריע בקשר אליהן. 

היו"ר אמנון כהן: 


לגבי ה-150 שקלים זה נשאר. 


בדיון הקודם אמרתי שאנחנו רוצים שתעשו חשיבה ותביאו תקנות גם לגבי מוצרים אחרים. תעשו מזה פיילוט. 

אילן ליבוביץ:


אדוני, לגבי ה-150 שקלים, אני תוהה ביני לביני. הבעיה היא באותם מכשירים קטנים שלפעמים התיקון שלהם עולה יותר מהערך שלהם. 

אתי בנדלר:


אני קונה קומקום ב-150 שקלים. הקומקום שבק חיים אחרי 3 חודשים. אם לא שווה לכם לתקן, תנו לי חדש. 

תמר פינקוס:


המוצרים האלה לא אמורים להתקלקל אחרי 3 חודשים. ישנם אנשים חסרי יכולת ו-150 שקלים זה הרבה כסף עבורם. 

היו"ר אמנון כהן: 

תודה רבה לכולם, אישרנו את תקנות הגנת הצרכן. 

אתי בנדלר:

הכוונה בתקנה 7(ב) לאו דווקא שהם מחוברים למקרקעין אלא שהם מקובעים דרך קבע. 

הישיבה ננעלה בשעה 15:00. 

